lægemission
Lægemission er betegnelsen for en form for kristen mission, der udføres i sammenhæng med eller gennem sundhedsarbejde.
Lægemission kom i løbet af 1900-tallets første årtier til at spille en stor rolle i den internationale missionsbevægelse og førte til oprettelsen af en række klinikker og hospitaler.
Efter afkoloniseringen og oprettelsen af selvstændige kirker i de tidligere missionsområder er mange af de tidligere missionsinstitutioner på sundhedsområdet overtaget af de pågældende landes stater.
Kendte danske lægemissionærer er bl.a. Teltmissionens grundlægger Marie Holst, Rudolf Fox Maule (1875-1940) fra Østerlandsmissionen, Niels Høegh Brønnum fra Sudanmissionen og Christian Frimodt-Møller (1877-1943), der var den første leder af Indiens Tuberkuloseforening (The Tuberculosis Association of India, TAI).